Boer op plaas met ysterstaaf aangerandFoto: Pexels. Vier mans het ŉ boer Woensdagaand op ŉ plaas buite Villiers in die Vrystaat oorval en met ŉ ysterstaaf aangerand. Maroela Media verneem Jan Lourens, in sy 70s, was ure lank vasgebind voordat ŉ buurman op hom afgekom het. Die buurman het glo bekommerd geraak omdat hy nie vir Lourens oor die tweerigting-radio in die hande kon kry nie en het gaan ondersoek instel. Kapt. Livhuhani Hani, woordvoerder van die polisie, het gesê Lourens is omstreeks 17:30 in sy huis oorval. “Die verdagtes het [Lourens] met ŉ ysterstaaf geslaan en geëis dat hy die sleutels van die kluis oorhandig. Hulle het verskeie vuurwapens uit die kluis gesteel,” het Hani gesê. Sy het gesê die aanvallers het Lourens se hande en voete vasgebind voordat hulle gevlug het. Niemand is nog in verband met die voorval in hegtenis geneem nie. ŉ Saak van huisroof word ondersoek. Enigiemand met meer inligting word versoek op kapt. Mosiuoa Mokhethi op 082 372 0379 te skakel.